Johann Melchior Dinglinger
Johann Melchior Dinglinger var en tysk guldsmed og hofjuveler for August den Stærke af Sachsen. Dinglinger var i sin samtid en af Europas mest berømte guldsmede. Han havde værksted i Dresden sammen med sine brødre: Georg Friedrich, som arbejdede med emalje, og Georg Christoph, som sleb og monterede ædelstene.
Dinglinger begyndte at arbejde for den saksiske kurfyrste August 2. den Stærke i 1692, og i 1698 udnævnte denne ham til hofjuveler, hvilket var en stor ære. Dinglinger lavede ikke smykker, som nutidens guldsmede, men korpusarbejder som te- og kaffestel, og dekorative genstande til eksempelvis bordpynt, de såkaldte bordstykker.
Dinglingers mest berømte værk, Stormogulen Aurangzebs fødselsdagsfest i Det Kejserlige Palads, (Delhi, Indien) består af 137 miniaturefigurer af mennesker og dyr, placeret i et miniudsnit af paladset. Alt er udsøgt modelleret og udført i guld, emalje og ædelsten.
Dinglingers brødre har udført en del af arbejdet, men traditionelt krediterede man mesteren og ikke hans ansatte. Der blev anvendt mere end 5000 diamanter til dekorationen, foruden rubiner, smaragder, safirer, emalje med mere, og værket kan ses i på museet Grünes Gewolbe, Dresden.
Dinglinger blev 67 år, var gift fem gange og far til 23 børn, hvoraf kun de 11 levede til voksenalderen.